การยางแห่งประเทศไทย (กยท.) ร่วมมือกรมวิชาการเกษตร เดินหน้านำ พ.ร.บ. ควบคุมยาง พ.ศ. 2542 มาใช้กำกับราคายางพาราในประเทศ
การยางแห่งประเทศไทย (กยท.) ร่วมมือกรมวิชาการเกษตร เดินหน้านำ พ.ร.บ. ควบคุมยาง พ.ศ. 2542 มาใช้กำกับราคายางพาราในประเทศ ให้เคลื่อนไหวตามกลไกตลาดและเป็นธรรมแก่ชาวสวนยาง

นายเยี่ยม ถาวโรฤทธิ์ รักษาการผู้ว่าการการยางแห่งประเทศไทย กล่าวว่า การยางแห่งประเทศไทย หรือ กยท. ร่วมกับกรมวิชาการเกษตร นำพระราชบัญญัติควบคุมยาง พ.ศ. 2542 มาใช้ในการกำกับดูแลราคายาง เพื่อให้กลไกลการซื้อขายยางภายในประเทศเป็นไปตามปัจจัยพื้นฐานผลผลิตของประเทศ เนื่องจากสถานการณ์ปัจจุบันมีปัจจัยหลายประการที่ส่งผลให้ราคายางไม่เคลื่อนไหวไปตามกลไกปกติของตลาด ซึ่งเกิดจากปัจจัยทั้งภายในและภายนอกประเทศ ในขณะที่ผลผลิตยางพาราออกสู่ตลาดไม่มากนัก และความต้องการใช้ยางในตลาดโลกยังคงมีอย่างต่อเนื่อง

นอกจากนี้ รักษาการผู้ว่าการการยางแห่งประเทศไทย กล่าวด้วยว่า กยท. ตระหนักในเรื่องดังกล่าว จึงอยากขอความร่วมมือจากทุกฝ่าย โดยเฉพาะในส่วนของภาคเอกชน ในเรื่องการซื้อขายยางที่ควรเป็นไปอย่างเหมาะสม เป็นธรรมตามกลไลและปัจจัยพื้นฐานของตลาด เพื่อชาวสวนยางจะมีรายได้ที่ดีและมั่นคงสอดคล้องกับค่าครองชีพที่สูงขึ้นในปัจจุบัน